U-I-123/14
Natisni
Opravilna št.:
U-I-123/14
Datum odločitve:
24. 6. 2014
ECLI:
ECLI:SI:USRS:2014:U.I.123.14
Akt:
Zakon o pokojninskem in invalidskem zavarovanju (Uradni list RS, št. 96/12 in 39/13) (ZPIZ-2), 1. odst. 56. čl. in 3. odst. 109. čl.
Izrek:
Pobuda za začetek postopka za oceno ustavnosti prvega odstavka 56. člena in tretjega odstavka 109. člena Zakona o pokojninskem in invalidskem zavarovanju (Uradni list RS, št. 96/12 in 39/13) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Nikolaja Drmota, Žiri
Datum vloge:
28. 5. 2014
Vrsta odločitve:
sklep
Vrsta rešitve:
zavrženje
Dokument:
US30440
Dokument v PDF obliki:
U-I-123-14.pdf
138 KB
Prenesite datoteko
U-I-123/14-7
24. 6. 2014
SKLEP
Ustavno sodišče je v postopku za preizkus pobude Nikolaje Drmota, Žiri, na seji 24. junija 2014
sklenilo:
Pobuda za začetek postopka za oceno ustavnosti prvega odstavka 56. člena in tretjega odstavka 109. člena Zakona o pokojninskem in invalidskem zavarovanju (Uradni list RS, št. 96/12 in 39/13) se zavrže.
OBRAZLOŽITEV
1. Pobudnica izpodbija v izreku tega sklepa navedeni določbi. Zatrjuje, da sta v neskladju s 14., 34., 50., 52., 53. in 54. členom Ustave. V utemeljitev pravnega interesa navaja, da je vložila zahtevo za priznanje pravice do družinske pokojnine po pokojnem očetu, ki ji je bila zavrnjena na podlagi izpodbijanega prvega odstavka 56. člena Zakona o pokojninskem in invalidskem zavarovanju (v nadaljevanju ZPIZ-2). Pobudnica namreč prejema invalidsko pokojnino, ki presega 29 % najnižje pokojninske osnove. V primeru ugoditve njeni zahtevi pa naj bi ji bila na podlagi izpodbijanega tretjega odstavka 109. člena ZPIZ-2 pravica do družinske pokojnine priznana šele od 1. 11. 2013 dalje, saj je bila na tej podlagi njeni materi šele od tega datuma naprej priznana pravica do vdovske pokojnine po očetu pobudnice.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani določbi ne učinkujeta neposredno. Po ustaljeni ustavnosodni presoji Ustavnega sodišča se v primeru, če izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnica je vložila zahtevo za priznanje pravice do družinske pokojnine. Pobudi je priložila odločbo Zavoda za pokojninsko in invalidsko zavarovanje Slovenije, s katero je bila njena zahteva zavrnjena, ni pa izkazala, da je zoper to odločbo izčrpala pravna sredstva, in tudi ni vložila ustavne pritožbe. Iz razlogov, navedenih v citiranem sklepu, pobudnica ne izkazuje pravnega interesa za začetek postopka za oceno ustavnosti izpodbijanih določb. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik